Oort (Biologie)
De Oort (latiensch Species) is in de Biologie de Grundlaag för de Systematik un ok sünst för de Arbeid. 

En Oort hett in de Biologie en Naam ut twee Wöör. De Genusnaam un de Oortnaam. Op latiensch, af un an ok Kööklatiensch un greeksch. To'n Bispeel de Katt. Dat is Felis sylvestris. Un de Hund is Canis lupus.

To en Oort höört all de Beester oder Planten, de liekers utkiekt un mitnanner Kinner kregen köönt. Un twors Kinner, de dat ok wedder köönt.

Dat is dat bioloogsche Kriterium för de Oort, wat een pröven kann. To'n Bispeel sünd alle Hunnen een Oort. Ok de lütte Pinscher un de groote Bernhardiner. Wenn de tosamen kummt, denn gifft dat lütte Hunnen. De kiekt twors anners ut, köönt aver ok Kinner kregen. Un de ok wedder.

Wenn dat nich so is, dat de Kinner wedder Kinner kregen köönt, denn sünd twee Beester oder Planten ok nich vun een un de sülvige Oort. To'n Bispeel bi dat Peerd un den Esel. De sünd verwandt. Aver wenn en Eselhingst op en Peerstut geiht, denn kümmt dor en Muuldeert rut. Meist so groot as en Peerd. Un wenn annersrüm en Peerhingst op en Eselstut geiht, denn küümt dor en Muulesel rut. Meist so lütt as en Esel. Aver dat Muuldeer un de Muulesel köönt keen Kinner kregen.

Taxonomie